Þingræður haldnar á Alþingi Íslendinga



Herra forseti. Ég hafði ekki ætlað mér að tala meira í þessu máli, en umr. í gær voru svo sérstakar, að ég gat ekki látið vera að kveðja mér hljóðs, og sérstaklega voru það umr. þess ráðh., sem hefur verið fjmrh. og hafði með þessi mál að gera, og hv. þm. Barð., sem voru þess valdandi, að ég get ekki annað en sagt nokkur orð. Fyrst vil ég leyfa mér að benda á, að orðin í 17. gr., sem verið er að breyta, hljóða svo, með leyfi hæstv. forseta: „Af því, sem umfram kann að vera, greiðist skattur samkvæmt gildandi lögum, án skattsektar.“ Þegar þetta var sett inn, þá var hverjum manni í þinginu ljóst, hvernig átti að gera þetta. Það átti að leggja það, sem umfram var, við tekjur þess árs, sem undandrátturinn hafði átt sér stað á, og reikna svo skattinn, og af þeim praxís skapaðist, að skattyfirvöldunum um landið var ljóst, hvernig átti að gera þetta, þegar ekki lá fyrir, hvaða ár var um að ræða. Þá átti að áætla sem viðbót það ár, sem víst var um undandráttinn, og skattleggja eftir því. Þess vegna þurfti engin ákvæði um það, hvernig átti að gera þetta, ef menn vilja framkvæma þetta eins og l. gera ráð fyrir. En það, sem átt hefur sér stað, er það, að þeir, sem með málið hafa að gera, og þar með hæstv. ráðh., þeim fannst þetta of há skattlagning, og þess vegna er ákvæðið um 15% komið fram. Það er auðvitað ekki annað en fjarstæða, þegar hæstv. ráðh. segir, að þetta hafi verið fellt í fyrra af því, að menn hafi ekki áttað sig á því, um hvað var að ræða. Þetta var fellt af því, að menn vildu ekki láta þá sleppa vægar, en það að verða fyrir það án alls skatts í fleiri ár og borga svo af því venjulegan skatt. Þetta er þess vegna fjarstæða. Því meir undrar mig, þegar ég heyri annars vegar hv. þm. Barð. lýsa því yfir, að það séu föðurlandssvik að svíkja ekki skatt, og hins vegar hæstv. ráðh., að skattal. séu þannig, að það séu gereyðandi skattal., sem eru hér á landi. Þetta segir ráðh. þess flokks, sem búinn er að sjá um framkvæmd skattal. og fjárl. hér á landi milli 10 og 20 ár, hefur setið og haldið að sér höndum, sannfærður um, að hér á landi væru gereyðandi skattal., og ekki hreyft hönd eða fót til að breyta því, og samþm. hans, hv. þm. Barð., lýsir yfir, að það séu föðurlandssvik að svíkja ekki skatt, og hæstv. ráðh. hlustar á og kinkar kolli sammála þessu og situr í sínu sæti öll árin og gerir ekkert til að breyta þessu ástandi í landinu. Ekki er að marka, þó að áætla þurfi skatta á þm. Barð. og fyrirtæki hans vegna ófullnægjandi framtala, fyrst hann álítur það vera föðurlandssvik að telja rétt fram. Þetta eru menn, sem hafa málefni, sem þeir vilja framkvæma og láta ganga vel hjá sinni þjóð. Þegar ég sagði, að ég gæti fallizt á þetta frv. eins og það væri, þá gerði ég það af því, að það er þó svolítið í áttina við það, sem hugsað var, þegar 17. gr. var sett inn í l. Það er eftirgjöf frá því, sem er í l., en það er þó í áttina, og þess vegna gat ég sætt mig við það sem sætt í málinu eða miðlun, þó að ég hefði helzt kosið, að frv. væri aftur fellt á Alþ. og aftur væri látið framkvæma þetta eins og á að gera eftir l., því að 17. gr. er ekkert óskýr um þetta. Það er bara af tilbúnum misskilningi, að menn hafa haldið að hún væri ekki skýr, og sá misskilningur hefur jafnvel verið notaður til að ívilna skattsvikurum. Þó að eignakönnun sé búin að fara fram hér á landi, þá eru til skattsvik. Það hafa komið upp skattsvik hjá tveimur merkum mönnum, eftir að eignakönnunin fór fram. Annar sveik undan eignakönnuninni um 800.000 kr., þegar hún fór fram, en hinn nokkur hundruð þúsund. Hvernig sem með það fer, þá er víst, að eignakönnunin hefur ekki megnað að koma öllu á réttan kjöl, svoleiðis að allir telji rétt fram hér eftir. Sannleikurinn er sá, að það er út af fyrir sig rétt, að skattar eru þungir á mönnum hér á landi. En að segja aðra elns fjarstæðu og það, að það séu föðurlandssvik, eins og hv. þm. Barð. segir, ef menn ekki svíki skatt, og að segja það, að skattaálögur séu gereyðandi fyrir allt athafnalíf manna, - að segja það af manni, sem hefur haft aðstöðu til að gera breyt. á þessu sem fjmrh., er svo dæmalaust, að mig undrar að heyra slíkt. Ég held nú, að þeir menn, sem komu undir eignakönnunina, hafi ekki verið svo ákaflega fátækir sem hæstv. ráðh. heldur fram. Þó skal það viðurkennt, að það eru nokkuð margir menn, sem koma undir eignakönnunina, sem ekki eru vel stæðir. Ákaflega margir af þeim sköttum, sem menn lenda í úti á landi vegna eignakönnunarl., komu fram af því, að menn höfðu byggt sér íbúðarhús, sem virt voru af þeim mönnum, sem voru í eignakönnunarnefnd, og metin eftir því, hvað kostnaðarverð húsa mundi vera með Reykjavíkurverði. sem reyndist vera annað og það hátt, að tekjur manna árin, sem þeir höfðu verið að byggja húsin, voru ekki nógar til að standa undir kostnaðarverðinu, eftir mati eignakönnunarnefndar. Sumir af þeim mönnum, sem á þennan hátt lentu í nokkur hundruð króna, upp í 2.500 kr. skatti. voru í rauninni fátækir menn, enda var mikið af þeim skatti, sem svona var til kominn, leiðrétt, því að það byggðist á misskilningi á því, að þeir höfðu verið lengur með húsin í smíðum en eignakönnunarn. hafði gert ráð fyrir, og stundum af því, að hún hafði ekki tekið tillit til þeirra eigin vinnu í húsbyggingunni. Ég viðurkenni, að það eru til menn, sem fengu á sig einhvern skatt, þó að það væri ekki fyrir undandrátt, þó að þeir væru ekki vel stæðir menn. Annars held ég að þeir, sem eignakönnunarskatturinn lenti á, hafi yfirleitt verið vel stæðir menn. Ég skal viðurkenna, að það er óviðkunnanlegt að þurfa að senda mönnum, sem búnir eru að borga þennan skatt, reikning á ný, af því að Alþ. nú ákveður annað en ráðh. hafði ákveðið, ég vil segja í fullu heimildarleysi, þegar hann ákvað 15%. En með tilliti til þess, að þetta eru sárafáir menn, innan við 20, þá held ég, að það verði svo að vera, enda er það ekki neitt nýtt, þó að ríkisstjórn fái Alþ. til að koma aftan að mönnum. Það var gert, þegar samþ. var með brtt. á miðju ári að hækka skatt á benzíni frá áramótum, og það var gert þegar við ákváðum um miðjan janúar að láta skatta gilda frá 1. jan. Hér er aðeins leiðrétt skekkja, sem ráðh. hefur gert, og mönnum þó ívilnað frá l., því að ef l. hefði verið fylgt, hefðu allir lent hærra en 20–25%, sem nú er gert ráð fyrir. Það er hagur að samþykkja það, sem liggur fyrir frá n., miðað við fyrrv. l., þó að það sé ekki eins mikill hagur og ráðh. vildi vera láta með því að samþ. frv., sem hann lagði fyrir. Hv. þm. Barð. sagði í gær þá fjarstæðu, að hann legði ákaflega mikið upp úr því, að framtalsnefndarmenn hefðu árum saman ekkert gert annað, en að vinna að þessum málum og hugsa um þau. Ég fór að hugsa um, hverjir þetta væru. Ingimar Jónsson skólastjóri fannst mér hafa gert ýmislegt annað, en vera í framtalsnefnd. Hörður Þórðarson er formaður Sparisjóðs Reykjavíkur, og Kristinn Guðmundsson er skattstjóri á Akureyri. Þessir menn hafa allir gert eitthvað annað, en að vera í framtalsnefnd, svoleiðis að þótt það séu mætir menn, þá er fjarstæða að segja, að þeir hafi varið lífi sínu í það að rannsaka þessi mál og vinna að þeim. Ég held, að þeir menn, sem í þessum skatti lentu, megi vel við una, að Alþ. lækki hann með því að samþ. þetta frv., því að með því lækkar hann verulega frá því, sem ætlazt er til í 17. gr., og frá því, sem hefði orðið, ef þeir hefðu ekki verið þeir föðurlandsvinir að svíkja skatt og því greitt hann eins og aðrir um leið og tekjurnar urðu til.



Herra forseti. Það eru aðeins örfá orð út af brtt. 372. Mér virðist vera ósamræmi í þeirri brtt. eins og frv. liggur fyrir eftir 2. umr. á þskj. 365. Þar stendur í byrjun gr.: „Nú gerir skattgreiðandi ekki fulla grein fyrir“ o.s.frv., en í brtt.: „að sannist ekki ...“ Þetta er ekki fullkomið samræmi, og það sem verra er, að öll gr. .er skemmd með þessu. Svo er það sérstaklega seinast í brtt. 372, þar sem stendur: „skal skipta honum á árin 1936–1940.“ Það er ekkert sagt, hvernig eigi að fara um þá skiptingu, en aftur er sagt hér í upphaflega frv.: „skal skipta jafnt á skattárin 1942-1946“. Þegar það stendur á öðrum staðnum, að það eigi að skipta jafnt milli áranna, en ekki sagt orð um það á hinum staðnum, þá má draga þá ályktun af því, að jafnvel framtalsnefnd hafi þarna minna bundnar hendur til þess að skipta eftir því sem henni sýnist. Hvað brtt. snertir, er ekki samræmi í þessu, og þegar af þeirri ástæðu mun ég ekki greiða atkv. með henni, en þar að auki tel ég vafasamt, hvort eigi að ganga lengra, en gert hefur verið í till. fjhn., sem samþ. hefur verið við 2. umr.



Herra forseti. Hv. 1. þm. N-M. (PZ) geystist mjög hér áðan í ræðu sinni í garð fjmrh., að mér skildist vegna þess, að hann hefði ekki reynt að lagfæra skattal. landsins, sem hann þó hefði farið um hörðum orðum. Ég tel mér skylt að svara hér til nokkru og vil benda þessum hv. þm. á það, að ég hafði greinilega prófun af því, hvaða þýðingu það hafði, meðan ég var fjmrh., að leitast við að koma á nokkru í umbótaátt í sambandi við mál, sem snerta fjármál ríkisins, í samvinnu við hv. 1. þm. N–M. og hans flokk. Og eftir afdrifum þeim, sem sú tilraun fékk, fyrir tilstilli hv. þm. N–M., má ráða nokkuð, hvað það hefði þýtt að fara að bera fram breyt. á skattal., þ.e.a.s. gerbreyt., sem þurfa að koma. Ég hélt, og þóttist vera í fullu samræmi við stefnu fjvn. eins og hún hefur legið fyrir á undanförnum árum, að það væri meining þingflokkanna yfirleitt að koma á eftirliti hjá hinum ýmsu ríkisstofnunum og í ráðun. sjálfum. Ég byrjaði undirbúning að þessu nokkru eftir að ég tók við því embætti, með því að fá helztu forstöðumenn ríkisráðun. til þess að setjast á rökstóla og gera tillögur í því efni. Þeir lögðu í þetta mjög mikla vinnu, og það var mjög ýtt á mig einmitt af ráðh. Framsfl. að taka líka þm. með í þetta starf, og ég lét til leiðast að gera það, illu heilli, og þar var hv. 1. þm. N-M. annar þeirra þingmanna, sem teknir voru inn í þetta starf. Jú, svo var unnið að þessum málum og samið frv. um ráðsmann ríkisins og lagt fram á Alþ., og fékk það þá heldur slæmar móttökur, og kvað svo rammt að því, að ég fékk skammir fyrir þessa viðleitni mína hjá form. Framsfl. og ýmsum öðrum flokksmönnum hv. 1. þm. N-M. Og þeir, sem fóru í n. til að útbúa þessar till., gengu fram fyrir skjöldu í því að eyðileggja þetta, og þeim tókst það líka. Það var þetta, sem þessir hv. þm. gerðu. Ég ætla, að hv. þm. skilji, að þegar svo fer um sjálfsagða hluti, þá er ekki von, að vel fari. Hverjir eru það, sem hafa komið skattal. í það gereyðingarform, sem þau nú eru í? Framkoma hv. 1. þm. N-M., sem ég var að lýsa áðan, er ljósast dæmi um það, hvað hann og hans flokkur vill gera í þessum málum. Honum er troðið inn í nefndarstarf, og þegar árangurinn af starfi n. er svo lagður fyrir Alþ., þá snýst þessi hv. þm. og flokksmenn hans andvígir gegn till. og atyrða ráðh. Nú hefur hæstv. fjmrh. gert ráðstafanir, sem stefna í sömu átt. Honum er ljóst, að þetta atriði er nauðsynlegt til að koma sæmilegu skipulagi á þessi mál, en það hefur sýnt sig, að það er erfitt að koma slíku fram hér í þinginu. Ég valdi þá beinustu leið, sem ég vissi, en þessi tilraun mín var gereyðilögð.



Herra forseti. Ég er alveg hissa á því, sem hæstv. ráðh. var að segja. Hann var að tala um, að tveim mönnum hefði verið bætt við sparnaðarnefndina, og hann telur, að þessir tveir menn hafi hjálpazt að því að drepa till. þær, sem lagðar voru fram, eftir að n. hafði lokið störfum sínum. Hæstv. ráðh. sagði, að við hefðum drepið till. Ég vildi, að starfsmennirnir ynnu lengur en 35 tíma á viku, en hæstv. ráðh. kom því til leiðar, að það var drepið í d. En eins og allir vita, er starfsmannahaldið hjá ríkinu og í ríkisstofnunum óhófslegt. Annað atriði, sem ég vildi að yrði breytt, var það, að ráðsmaðurinn yrði aðeins settur í embættið til eins árs í fyrstu til reynslu, en ekki skipaður. Ég vissi, að menn reyndust misjafnlega, og þar sem mikil nauðsyn var í þessu tilfelli, að vel tækist til um val á manni í þetta ábyrgðarmikla starf, þá vildi ég ekki hrapa að neinu í þessu efni. Ég vildi því sjá, hvernig þessi maður reyndist í starfinu og hafi það drepið frv., þá er bættur skaðinn. En séu skattalögin elns gereyðandi og hæstv. ráðh. hefur haldið fram, þá á hann og hans flokkur sökina, því að hann hefur stjórnað þessum málum í meira, en áratug.



Herra forseti. Ég mun ekki deila við hv. 1. þm. N-M. (PZ) um stærð okkar né afrek, en hitt mun sönnu næst, að eftir þann hv. þm. liggja verk, sem eru stærri, en ég hef lagt út í. Og ef hann er stór af afskiptum sínum af sauðfjármálunum, þá kýs ég ekki slíka stærð eða frægð. Hitt veit hv. þm., að venjan er, að allir embættismenn í landinu eru skipaðir, svo að ekki hefði verið hægt að segja við þennan mann: Þú skalt vera tilraunadýr hérna hjá okkur í eitt ár, og svo skulum við sjá, hvað setur. Ég vildi, að starf þetta væri veitt á venjulegan hátt, en þessi hv. þm. spillti því, og svo komu aðrir í kjölfar hans, og það er gott, að hv. þm. hefur viðurkennt, að hann hafi spillt þessu máli.

Frsm,. (Haraldur Guðmundsson): Herra forseti. Það eru ýmsar undarlegar yfirlýsingar, sem koma fram í þessum furðulegu orðaskiptum hæstv. atvmrh. og hv. 1. þm. N-M., sem mér skilst þó, að hafi verið eins konar trúnaðarmaður hans í skattamálum. Ég furðaði mig einnig á orðum jafnhógværs manns og hv. þm. Barð. (GJ), þegar hann sagði, að eignakönnunin hefði verið það mesta böl, sem yfir þjóðina hefði dunið á síðari árum, og að ekki einu sinni karakúl undanskildu. Ég mun ekki leggja út af þessum orðum nú. Efni frv. þessa virðist vera aukaatriði. Ég vil taka það fram, að skattstiginn lækkar í 15%, en ef framteljandi telur sig hafa orðið hart úti, þá getur hann fært sönnur á, að eignaraukningin hafi færzt á einstök ár. Þetta vildi ég, að kæmi fram, áður en gengið verður til atkv. Ég verð að segja, að rök hv. þm. Barð. um háskasemi l. eru ekki sannfærandi. Hann sagði, að fjögur gamalmenni hefðu lent í eignaraukaskatti af því, að þau hefðu gleymt að telja fram smáupphæðir. Ef ekki eru til þyngri rök gegn frv., sem mér þykir þó slæmt að skyldu koma fyrir, þá tel ég það ekki sannfærandi. Þá vil ég taka það fram, að ég vil láta leggja á stighækkandi skatt.



Herra forseti. Ég vil taka það fram út af því, sem sagt hefur verið, að ég tel þá stefnu í skattal., sem liggur í eignakönnunarl. ranga, þó að það verði tekið sem föðurlandssvik að fylgja henni ekki. Og ég tel slík skattal. vera algerlega út í hött. Ég vil benda hv. 4. þm. Reykv. á, að hann er ásamt hv. þm. Str. (HermJ) fyrsti höfundur að slíku. Og þegar svo langt var komið, að augljóst var, að sú stefna yrði ofan á, þá gekk hv. þm. Str. út og sagði, að hann hefði aldrei trúað því, að svona margir heimskingjar ættu sæti á Alþ.



Ég hefði óskað, að frv. færi út úr d. eins og það var, og segi því nei.



Herra forseti. Frv. þetta er flutt af heilbr.- og félmn. samkvæmt ósk hæstv. félmrh. og hafa einstakir nm. óbundnar hendur um frv. og einstakar greinar þess. Landlæknir hefur samið frv., og fylgir því greinargerð. Hugmyndin er að setja í eitt ákvæði eldri laga um þessi efni, en þau eru flest gömul og þurfa því endurskoðunar, en það eru l. nr. 34 27. sept. 1901, um bólusetningar, og l. nr. 16 22. okt. 1912, um breyt. á þeim l., svo og ákvæði 16. gr. berklavarnalaga, nr. 66 31. des. 1939, er heimila ráðherra að gefa fólki, sem er í sérstakri sýkingarhættu af berklaveiki, kost berklabólusetningar. Landlæknir bendir á, að l. um kúabólusetningu séu svo ströng, að erfitt sé að fullnægja ákvæðum þeirra, og fyrir löngu tímabært að endurskoða þau, ekki sízt er þess sé gætt, að ljósmæðrum hafi fækkað og þær eigi því erfitt með að gegna þessum störfum auk annarra skyldustarfa. Með frv. er leitazt við að færa þetta í einfaldara. form og slakað á l. frá 1901, en jafnframt á að kerfisbinda aðrar ónæmisaðgerðir samkvæmt þeirri reynslu, sem fengizt hefur í þeim efnum. Þær ónæmisaðgerðir, sem l. eiga að taka til, eru bólusetning gegn bólusótt í fyrsta lagi, í öðru lagi gegn barnaveiki, í þriðja lagi gegn taugaveiki, í fjórða lagi gegn kíkhósta, í fimmta lagi gegn berklaveiki og í sjötta lagi gegn öðrum sóttum, er til greina koma hér á landi, ef virk ónæmisaðgerð gegn þeim verður kunn. Að lokum er gert ráð fyrir bólusetningu gegn öðrum sóttum, þegar sérstaklega stendur á, einkum í sambandi við ferðir manna úr landi. - Ég skal geta þess, að heilbr.- og félmn. hefur ekki kynnt sér málið til hlítar, en ég tel sjálfsagt, að málið verði hjá n. til athugunar milli umr., þó að því verði ekki sérstaklega vísað til n. Ég geri svo að till. minni, að málinu verði vísað til 2. umr.

Forseti (BSt): Frv. er flutt af n., og því er yfirlýst af form. n., að n. muni taka það til athugunar milli umr. Það virðist því ekki vera ástæða til að vísa málinu til n.

Flm. (Haraldur Guðmundsson) : Herra forseti. Þótt undarlegt megi virðast, eru eiginlega engin l. til um lyfjaverzlun. Þessi rekstur öyggist á tilskipun frá 4. des. 1672, um lækna og lyfsala, og kansellíbréfi frá 16. sept. 1797, um lyfjasölu. Það er því ekki að ófyrirsynju, að sett verði heildarlöggjöf um þessi efni, þegar þess er gætt, hve umfangsmikið þetta starf er og að verzlun með þessar vörur miðast við önnur markmið, en verzlun með aðrar vörur. Árið 1942, þann 6. ágúst, fór þáverandi heilbr.- og félmrh., Jakob Möller, þess á leit við landlækni að hefja endurskoðun á gildandi fyrirmælum um þessi efni og skipaði með landlækni í n. í því skyni þá Þorstein Scheving Thorsteinsson lyfsala, Sverri Magnússon lyfjafræðing, Kristin Stefánsson lyfsölustjóra ríkisins og Einar Bjarnason fulltrúa. Þessi n. hélt allmarga fundi og samdi að lokum frv. um lyfjaverzlun, sem samkomulag varð um. Þetta frv. var svo sent Alþ. og lá til athugunar hjá heilbr.- og félmn. Nd., en ekkert varð úr flutningi þess inn í þingið. Nú hefur landlæknir tekið þetta frv., sem samkomulag varð um í mþn., til athugunar og gert á því nokkrar breyt., aðallega á fimm greinum þess. Þessar breyt. varða tvö efnisatriði. Samkvæmt frv. mþn. voru lyfsöluleyfi aðeins veitt lyfjafræðingum, sem lokið höfðu tilskildu prófi, en samkvæmt þessu frv. geta samvinnufélög, sjúkrasamlög, sveitar- og bæjarfélög og aðrar opinberar stofnanir einnig öðlazt lyfsöluleyfi. Að sjálfsögðu er þó tilskilið, að þessir aðilar hafi lærða menn í þjónustu sinni, sem veiti lyfjabúðunum forstöðu og beri ábyrgð á því, að ákvæðum l. sé fullnægt. Þetta er önnur breyt. Hin breyt. varðar skipun heildsölunnar. Í fyrra frv. var gert ráð fyrir eins konar sameignarfélagi lyfsölusjóðs og lyfsala. Í þessu frv. er gert ráð fyrir því, að lyfjaheildsalan sé í höndum sérstakrar ríkisstofnunar. Þessar eru meginbreyt., en auk þess eru nokkrar smærri breyt., sem gerð er grein fyrir í grg. Ég held, að allir séu sammála um það, að ekki sé gerlegt að hafa núverandi skipun lengur og full nauðsyn sé á því, að í l. séu ákveðin fyrirmæli, sem glögglega marki sérstöðu þessara verzlunarfyrirtækja. - Ég veit ekki, í hvaða n. hv. dm. sýnist að málið ætti að fara, það á að sumu leyti heima í allshn., en eins gæti það farið til heilbr.- og félmn. Ég geymi mér að gera uppástungu um það, en legg til, að málinu verði vísað til 2. umr.



Herra forseti. Mér þykir rétt að upplýsa í sambandi við þetta mál, að nokkur undanfarin þing hefur legið fyrir beiðni frá lyfjafræðingum um flutning á frv. til l. um lyfjasölu, sem þeir hafa samið. Það hafa komið fram víðtækar umræður um þetta mál, og var allmikið rætt um það við mig, er ég var form. í heilbr.- og félmn., og n. hefur þráfaldlega verið beðin að flytja þetta frv. Ég lagði á sinum tíma allmikla vinnu í að lesa þau gögn, sem lyfjafræðingarnir lögðu fram, og eins frv. mþn. Mér var það ljóst, að mikið bar á milli, og treysti mér ekki til þess að taka að mér flutning frv., þar sem ég taldi, að einstakir menn ættu ekki að bera fram frv. um þessi mál, heldur ætti frv. að koma frá hæstv. ríkisstj. eða félmrh. Ég er ekki að ávíta hv. flm., en málið er svo margþætt og svo mikill ágreiningur um það, að æskilegt hefði verið, að stj. hefði fallð sérstakri n. að finna samningsgrundvöll, svo að ekki þyrfti að deila eins mikið um málið í þinginu. En mér skilst, að þetta hafi ekki tekizt og að hæstv. ráðh. hafi ekki treyst sér til að jafna þennan ágreining. Nú er frv, komið fram, og ég vildi leggja til, að því yrði vísað til heilbr.- og félmn., ef meiri hl. hv. allshn. er því ekki mótfallinn, og að n. fengi aðgang að öllum þeim gögnum, sem ég hef minnzt á. Annars þætti mér ekki ólíklegt, að málinu yrði vísað frá með rökst. dagskrá, en ég er hv. flm. sammála um það, að nauðsynlegt er að setja um þetta löggjöf. Núverandi ástand í þessum málum er illþolandi, þó að ég ásaki ekki neina sérstaka aðila. Þetta þótti mér rétt að láta koma fram. Ég legg svo til, að málinu verði vísað til heilbr.- og félmn.